Rijeka, 24. listopada 2020.g.

**OBJAVA ZA MEDIJE**

**IZLOŽBA *51000 BALTHAZARGRAD* UZ STROGE EPIDEMIOLOŠKE MJERE**

**OTVORENA U MUZEJU MODERNE I SUVREMENE UMJETNOSTI U RIJECI**

**Na veliku radost malih i velikih ljubitelja šarenila, veselja, znanja i dobrih vibracija u Muzeju moderne i suvremene umjetnosti u Rijeci otvorena je dugo iščekivana izložba *51000 Balthazargrad*, najveća izložba ikad o obožavanom animiranom geniju Profesoru Balthazaru!**

Izložba *51000 Balthazargrad*, postavljena u sklopu programa **Dječja kuća Europske prijestolnice kulture, u produkciji RIJEKE 2020 i MMSU-a**, lako je izmamila osmjehe na lica svih onih koji su prisustvovali otvorenjima.

Prvo otvorenje, ono tzv. protokolarno, upriličeno je u petak navečer, a zbog strogog poštivanja svih epidemioloških mjera, uz prethodno poslane pozivnice.

Uz samog Profesora Bathazara koji je tijekom kratkog programa, naravno, bio glavna zvijezda, okupljene su pozdravili ravnateljica MMSU-a **Branka Benčić**, kustos izložbe **Željko Luketić**, direktorica RIJEKE 2020 **Irena Kregar Šegota** i riječki gradonačelnik **Vojko Obersnel**, nakon čega je uslijedio i vođeni razgled izložbe, koja je prvi kat muzeja pretvorila u čarobni Balthazargrad.

Iako je prvotno bilo planirano kako će se *51000 Balthazargrad* za širu publiku otvoriti u subotu, uz podjelu 250 besplatnih ulaznica zainteresiranima, zbog ogromnog interesa otvorenje je produljeno i na nedjelju, kada će izložbu besplatno obići dodatnih 250 posjetitelja, koji su na vrijeme uspjeli doći do svojih ulaznica. Zbog poštovanja COVID-19 mjera i ograničenog broja ljudi koji istovremeno mogu boraviti u prostoru izložbe, publika je u muzej raspoređena u pet grupa po 50 ljudi svakoga dana.

Dodajmo, u subotu u poslijepodnevnim satima, zbog iznimno velike količine kiše koja se u kratkom vremenu sručila na grad, došlo je do prodora vode u predvorje muzeja, pa je iz sigurnosnih razloga jedna grupa posjetitelja zamoljena izložbu posjetiti bilo koji drugi dan za vrijeme trajanja postava, uz osiguran besplatni ulaz.

**Radno vrijeme izložbe, cijene ulaznica i organizirana vodstva**

**Izložba 51000 Balthazargrad ostaje otvorena do 23. siječnja 2021. g. Radno vrijeme MMSU-a je od utorka do petka od 12 do 19 sati, a subotom i nedjeljom od 10 do 17 sati**. Cijena ulaznice za izložbu je **30 kuna, a pravo na besplatni ulaz imaju djeca do 7 godina, nezaposleni i umirovljenici** uz predočenje dokumenta. **Djeca i mladi do 18 godina, studenti i članovi strukovnih udruga i organizacija ostvaruju popust** pa za njih ulaznica košta 20 kuna uz predočenje važećih studentskih odnosno strukovnih iskaznica.

Za izložbu se organiziraju i vodstva za publiku i to uz prethodnu najavu za grupe od maksimalno 20 ljudi. Cijena vođenja izložbom na hrvatskom jeziku je 100 kn, a na engleskom 150 kuna. Uz to, **za građane će se svake srijede u 17.30, uz prethodnu prijavu mailom na** [**balthazar@mmsu.hr**](mailto:balthazar@mmsu.hr)**, održavati besplatna vodstva izložbom.** Također, **organizirani posjeti škola i pojedinih razreda izložbi su besplatni**, a preporučuju se u vremenu od 9.00 do 12.00 sati također uz prethodnu najavu i dogovor.

**Posjet izložbi moguć je uz poštivanje svih važećih mjera za sprječavanje zaraze bolešću COVID-19. Posjetitelji se pozivaju na međusobnu fizičku udaljenost, dezinficiranje ruku te ispravno nošenje zaštitnih maski za lice. Osobama starije životne dobi ili oboljelima od kroničnih bolesti dolazak se ne preporučuje.**

Rijeka 2020 i MMSU ovu su izložbu postavili u suradnji s ***Jučer Danas Sutra* – Platformom za audiovizualna istraživanja** te u partnerstvu s ***Ultra linkom* d.o.o.** i ***Zagreb filmom***. Kustos izložbe je **Željko Luketić**, kustoski asistent **Leri Ahel**, a dizajn postava i grafičko oblikovanje potpisuje ***Brigada* - Zoja Ivanišević, Kristina Volf i Ena Tadej**. Za pisanje i obradu teksta izložbe zaslužan je ***Utorak* - Jakov Vilović**, dok dizajn svjetla potpisuje **Ivan Marušić Klif**. Sponzorski su izložbu podržali: **SPAR Hrvatska**, **dm - drogerie markt d.o.o.**, **TOWER CENTER RIJEKA** i **Algida**.

**Edukativne aktivnosti i dodatni sadržaji izložbe**

**Za vrijeme trajanja izložbe, podsjetimo, u MMSU-u su organizirane edukativne aktivnosti koje donose  kreativne i istraživačke radionice i igre, grupna vođenja kroz izložbu za sve uzraste, veliku interaktivnu instalaciju te izrade malih naklada DIY publikacija. Za sudjelovanje na ovim edukativnim aktivnostima, zbog ograničenog broja sudionika i poštivanja COVID mjera, potrebno je prijaviti se putem e-maila na** [**balthazargrad@mmsu.hr**](mailto:balthazargrad@mmsu.hr) **ili pozivom na broj 051/492-615.** U sklopu navedenog popratnog edukativnog programa, prvi vikend nakon otvorenja izložbe, u subotu 31.10. i nedjelju 1.11., u MMSU-u će gostovati bečki studio [**Soybot**](http://workshop.soybot.org/) s kojim će sudionici stvarati gigantsku knjigu čudovišta začudnih boja i oblika.  Od 13. do 29. 11. prizemlje muzeja postaje raznobojno čvorište tisuća niti uz participativnu instalaciju [***Collective Strings***](http://www.creativeactions.com/collective-strings/) danske umjetnice **Karlone H. Larsen** koja će posjetitelje kroz različite upute i igre pozvati na sudjelovanje u kreiranju zajedničkog prostora. Kroz studeni i prosinac u ciklusu radionica ***Laboratorij boja***dizajnerica **Maja Subotić Šušak** sudionike će putem različitih eksperimenata upoznati sa svijetom boja i pigmenata, posebice onih koje se mogu pronaći u prirodi. U subotu 21.11. izrađivat će se novi broj muzejskog fanzina Beni, koji se u ovom izdanju pretvara u mali istraživački vodič kroz izložbu. Na ovaj način djeca će stvarati za djecu - buduće posjetitelje Balthazargrada. S dizajnerom **Marinom Nižićem**, u subotu 5.12., sudionici će istraživati dijelove Balthazarovog stroja, smišljati kakvi se sve problemi čarobnim strojem mogu riješiti te zatim dijelove stroja otisnuti šablonama na platnene torbe i majice. U duhu ideje Balthazara, kao dobroćudnog profesora koji popravlja i rješava probleme svojih sugrađana dio programa osmišljen i u suradnji s [**Riperajem**](https://www.facebook.com/riperajrijeka/) – inovativnim prostorom KD Čistoća u kojem građani mogu besplatno popravljati neispravne sitne kućanske uređaje, namještaj, bicikle i igračke uz pomoć majstora Riperaja. U Riperaju će se u četvrtak 26.11. održati radionica s kreativkama iz [**ArtMašine**](https://www.facebook.com/artMasina/) a 17. 12. izrada recikliranih božićnih ukrasa s umjetnicom **Tanjom Blašković**. I konačno, tijekom trajanja izložbe održavat će se **stručna vodstva za razredne grupe uz mogućnost kratkih kreativnih radionica** te edukativni program[***Priča o Benčiću***](https://docs.google.com/forms/d/e/1FAIpQLSeRx4qQJKqYy2JdrRi01E_bINr0MsKZEUC9x3pjoyRBmYdoMg/viewform?fbclid=IwAR3ZyvivBOcQM4lZNcZa98ZsL-yPfujM6jgUM2-SatfoGmcTg-_az4yQrEQ) koji se provodi u suradnji s [**Vijećem mladih Benčić**](http://vijecemladihbencic.com/).

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42